མཁྱེན་བརྩེ་ནུས་པའི་འོད་རྡུལ་ལྷུང་ཙམ་གྱིས། །སྲིད་ཞིའི་དགེ་ལེགས་སྦྲང་རྩིའི་རྒྱལ་མཚན་ཚལ། །གཅིག་ཅར་བཞད་པ་ཐུབ་མཆོག་ཉིན་མོར་བྱེད། །འཁོར་བཅས་དགྱེས་པའི་བསང་མཆོད་ཆུ་འཛིན་སྤྲོ། །འདིར་ཐུབ་པ་གནས་བརྟན་བཅུ་དྲུག་བཅས་པའི་བསང་མཆོད་བྱ་བས། ཉེར་སྤྱོད་ཕྱེ་མར་ཤིང་རྩི་སྣ་ཚོགས་ཀྱི་དུད་པ་བཏང་བ་སྤྱི་ལྟར་བྱས་ལ། བསང་མཆོད་གཞན་དང་མ་འབྲེལ་ཚེ། སངས་རྒྱས་ཆོས་སོགས་ལན་གསུམ་གྱིས་སྐྱབས་འགྲོ་སེམས་བསྐྱེད་བྱས་ལ། སྤྱན་འདྲེན་ནི། ཧྲཱིཿརང་ཉིད་ལྷར་གསལ་སྙིང་གའི་ས་བོན་ལས། །འོད་ཟེར་ཕོ་ཉ་གྲངས་མེད་འཕྲོས་པའི་མོད། །རང་བཞིན་ལྷུན་གྲུབ་གར་བཞུགས་གནས་རྣམས་ནས། །ཐུབ་དབང་གནས་བརྟན་འཁོར་བཅས་ད་ཚུར་སྤྱོན། །བཞུགས་སུ་གསོལ་བ་ནི། ནམ་མཁར་འཕྲོག་བྱེད་བརྒྱད་ཀྱིས་བཏེག་པའི་ཁྲིར། །ཆུ་སྐྱེས་ཟླ་བ་བཀོད་ལེགས་གདན་སྟེང་ལ། །སྟོན་པ་བསྟན་སྐྱོང་གནས་བརྟན་འཁོར་ཚོགས་བཅས། །འགྲོ་བའི་དོན་ཕྱིར་དེ་སྲིད་བརྟན་པར་བཞུགས། །གསལ་གདབ་པ་ནི། བསོད་ནམས་བརྒྱ་ཕྲག་གིས་བསྐྲུན་དགེ་མཚན་དང་། །དཔེ་བྱད་འབར་བ་ཀུན་མཁྱེན་ཉི་མའི་གཉེན། །ཆོས་གོས་གསུམ་མཛེས་རྡོ་རྗེ་སྐྱིལ་ཀྲུང་བཅས། །བདུད་འདུལ་མཉམ་པར་བཞག་པའི་ཕྱག་རྒྱས་བཞུགས། །འཁོར་དུ་ལུང་རྟོགས་བསྟན་པ་འཛིན་སྐྱོང་དང་། །སྤེལ་བར་གཉེར་གཏད་གནས་བརྟན་དགྲ་བཅོམ་ཚོགས། །མཚམས་སྤྲིན་ཕུང་པོ་འཆར་ཀའི་མ་ཟླུམ་དང་། །མཉམ་པར་འགྲོགས་ལྟར་ངོ་མཚར་མིག་གི་དཔྱིད། །ཡན་ལག་འབྱུང་དང་མ་ཕམ་ནགས་ན་གནས། །དུས་ལྡན་རྡོ་རྗེ་མོ་བུ་བཟང་པོ་པ། །གསེར་བེའུ་བྷ་ར་དྷྭ་ཛ་གསེར་ཅན་མཆོག །འཕགས་པ་བ་ཀུ་ལ་དང་སྒྲ་གཅན་འཛིན། །ལམ་ཕྲེང་ཝ་ར་དྷྭ་ཛ་བསོད་སྙོམས་ལེན། །ལམ་བརྟེན་ཀླུའི་སྡེ་སྦེད་བྱེད་མི་ཕྱེད་པ། །རང་རང་འཁོར་གྱི་ཐོས་སྒྲོགས་དགྲ་བཅོམ་བཅས། །ཀུན་གྱི་ཞབས་འབྲིང་དགེ་བསྙེན་དྷརྨཱ་ཏཱ། །ཐང་ཛུའི་ཛུང་གི་རྒྱལ་ཁབ་འཕགས་པའི་ཚོགས། །བསོད་ནམས་ཤིང་རྟས་གཡར་འདྲེན་ཧ་ཤང་དང་། །ཆོས་འཁོར་བསྲུང་ཞིང་དེ་ཡི་མི་མཐུན་ཕྱོགས། །མཐར་བྱེད་རྒྱལ་པོ་ཆེན་པོ་བཞི་དང་བཅས། །ཀུན་གསལ་དབང་སྔོན་ཞུན་མའི་རྩིག་ལོགས་སུ། །གནམ་རིག་ཚངས་པའི་རྫུ་འཕྲུལ་པིར་གྱི་རྩེས། །མཐོང་ན་མི་མཐུན་མེད་པའི་གཟུགས་བརྙན་འབུམ། །བཀྲག་ཆེར་བྲིས་པའི་ལྟད་མོ་ལྷམ་མེར་གསལ། །བསང་མཆོད་སྤེལ་བ་ནི། ཨོཾ་ཨཱཿཧཱུྃ། བདེ་གཤེགས་སྐུ་གསུང་ཐུགས་ཀྱི་གསང་བ་གསུམ། །འབྲུ་གསུམ་རྣམ་པར་ཤར་བའི་སྦྱོང་སྤེལ་གྱིས། །མཆོད་རྫས་བསང་རྫས་རྣམ་པར་ཡེ་ཤེས་ཀྱི། །རང་སྣང་འགག་མེད་བསྐལ་བར་འབྱུང་གྱུར་ཅིག །བསང་མཆོད་སྟོབ་པ་ནི། རིང་ནས་ཉེར་སྤྱད་འདོད་པའི་ཡོན་ཏན་ལ། །བསགས་བསུང་ཉེས་སྐྱོན་འཕགས་པ་རྣམས་ལ་མེད། །གང་ཕྱིར་ཅི་འདོད་ལྷུན་གྲུབ་འཇོ་བ་དང་། །དག་པའི་བདག་ཉིད་གཙང་བྱར་ཅི་ཞིག་མཆིས། །འོན་ཏེ་བདག་སོགས་བསོད་ནམས་ཚོགས་བསགས་དང་། །སྒོ་གསུམ་ཉེས་སྐྱོན་དུཿཁ་སྦྱང་ཕྱིར་དུ། །ཡན་ལག་བརྒྱད་ལྡན་མཆོད་ཡོན་ཞབས་བསིལ་དང་། །ཆུ་སྐྱེས་ཐང་སྐྱེས་འདབ་སྟོང་བདུག་པའི་སྤྲིན། །སྣང་གསལ་དྲི་ཆབ་བཤོས་དང་སིལ་སྙན་དབྱངས། །དྲི་འཛིན་ཚིམ་པར་བྱེད་པའི་སྨན་སྤོས་དང་། །དབྱར་སྐྱེས་ལེགས་བྲིས་རྐང་འཐུང་གཞོན་ནུ་ཡི། །ཡལ་འདབ་མེ་ཏོག་འབྲས་བུ་གཡུར་ཟ་བ། །མཚུན་ཟར་བསྲེགས་པའི་དྲི་ཞིམ་རྫོགས་ལྡན་སྤྲིན། །མ་དག་ཉེས་སྐྱོན་མཐུན་པ་མིན་པའི་ཕྱོགས། །ལེགས་སྦྱངས་གཟུགས་སྒྲ་དྲི་རོ་རེག་བྱའི་དཔལ། །ཅི་ཡང་འཇོ་བས་ཞིང་ཀུན་ཁྱབ་པ་འདིས། །སྐྱབས་ཀྱི་དམ་པ་དཀོན་མཆོག་གསུམ་གྱི་ངོས། །ལྷ་མིའི་སྟོན་པ་བཅོམ་ལྡན་ཟས་གཙང་སྲས། །གནས་བརྟན་བཅུ་དྲུག་དགྲ་བཅོམ་ཞབས་འབྲིང་བ། །སྐལ་བཟང་ཧ་ཤང་བཀའ་སྡོད་རྒྱལ་ཆེན་བཅས། །བསང་ངོ་མཆོད་དོ་དགྱེས་པའི་ཚུལ་གྱིས་བཞེས། །བདག་ཅག་ཡོན་སྦྱོར་གྱིས་མཚོན་སེམས་ཅན་གྱི། །རང་བཞིན་བཅས་པའི་སྡིག་ལྟུང་ཉེས་སྐྱོན་རྣམས། །སྤྲིན་བྲལ་མཁའ་ལྟར་དག་པའི་བདག་ཉིད་སྩོལ། །འདོད་དོན་གསོལ་བ་ནི། བདེ་ལེགས་འབྱུང་གནས་རྒྱལ་བའི་ལུང་རྟོགས་ཆོས། །མཁས་ཚུལ་གསུམ་གྱི་སྣང་བྱེད་བརྩེ་བ་ཆེ། །རྒྱལ་ཚབ་ཀུན་བཟང་བཅས་པའི་རིང་ལུགས་མཆོག །ཕྲིན་ལས་སྣང་བས་ཕྱོགས་མཐར་འགེངས་པར་ཤོག །སྡེ་སྣོད་གསུམ་དང་གསང་ཆེན་རྒྱུད་ཀྱི་དོན། །འཛིན་འཆད་མཁས་བཙུན་གྲུབ་པའི་དབང་ཕྱུག་རྣམས། །འཆད་རྩོམ་བརྩད་པས་རྒྱལ་བསྟན་ཉིན་མོར་བྱེད། །འཁོར་བའི་མུན་འཕྲོག་ཡུན་རིང་བརྟན་པར་མཛོད། །བསྟན་པའི་སྣང་བྱེད་བརྩེ་ཆེན་སྙིང་པོ་དང་། །ཀུན་དགའ་བཟང་སྟོན་དཔྱད་གསུམ་རྣམ་དག་གི །རྗེས་འཇུག་བཤད་སྒྲུབ་ལྷུར་ལེན་ངུར་སྨྲིག་འཆང་། །གྲངས་མེད་འདུས་པས་དབྱིག་འཛིན་དོག་པོར་མཛོད། །དཀོན་མཆོག་མཆོད་དང་དགེ་འདུན་བསྙེན་བཀུར་མཁན། །སྦྱིན་བདག་རྣམས་ཀྱི་བདེ་དགའ་རིགས་རྒྱུད་བཅས། །སྟོབས་འབྱོར་ཚེ་རིང་རྫོགས་ལྡན་འཁོར་བསྒྱུར་གྱི། །མངའ་ཐང་ཐམས་ཅད་དེ་དེར་འཕོས་སྙམ་མཛོད། །ཡུལ་གྲུ་འདིས་མཚོན་ལྗོངས་འཁོད་སེམས་ཅན་ཁམས། །བདེ་སྐྱིད་ལོ་ལེགས་དཔལ་འབྱོར་རྒྱས་པ་ལ། །རྗེས་ཆགས་དགེ་བ་བཅུ་ཡང་དེ་དག་གི །སྒོ་གསུམ་ལ་ཞུགས་ལོངས་སུ་སྤྱོད་སྙམ་མཛོད། །ཚུལ་འདིར་འབད་མེད་བྱང་ཆུབ་སྙིང་པོའི་བར། །དལ་བའི་མཚོ་ལྡན་སྐྱབས་གསུམ་ཟླ་བ་ཡི། །ཅོད་པཎ་ལེགས་འཆང་ལྔ་རིག་རྒྱན་གྱིས་མཛེས། །ཆོས་ཀུན་སྙན་དངགས་རྒྱུད་མངས་གླུར་འཇོ་མཛོད། །རྣམ་དཀར་དགེ་བས་མཁའ་མཉམ་འགྲོ་བ་ཡི། །སྡིག་སྒྲིབ་ཉེས་ལྟུང་ཉེས་པ་ཀུན་སྦྱངས་ནས། །ཚོགས་གཉིས་རྫོགས་པའི་སྙིང་པོ་ཆོས་གཟུགས་སྐུ། །ཟུང་འཇུག་ལ་གོར་གྲུབ་པ་ཉིད་གྱུར་ཅིག །ཕྱྭ་གཡང་དགུག་པ་ནི། ཧྲཱིཿའཇིག་རྟེན་གསུམ་གྱི་དགའ་བདེ་དཔལ་འབྱོར་དང་། །འཇིག་རྟེན་ལས་འདས་མཁྱེན་བརྩེ་ནུས་པའི་དཔལ། །ཐམས་ཅད་དཀོན་མཆོག་གསུམ་གྱི་བདེན་པའི་མཐུས། །ཚུར་བསྡུས་སྡེ་བཞིའི་དཔལ་ཀུན་འཕེལ་བར་མཛོད། །བསང་མཆོད་གཞན་དང་འབྲེལ་ན་མི་དགོས་ཀྱང་། མ་འབྲེལ་ན་གཤེགས་སུ་གསོལ་བ་ནི། ཐུགས་རྗེའི་སེམས་ཅན་དོན་ཕྱིར་བྱོན་པའི་མགྲོན། །ཡིད་ཅན་མངོན་འདོད་རེ་བ་ཡོངས་བསྐངས་ནས། །སྐྱེ་མེད་དབྱིངས་སུ་བཞུད་པའི་ཚུལ་སྟོན་ཡང་། །སྨོན་ལམ་དབང་གིས་མ་འགགས་སྐུར་སྟོན་ཅིག །སྨྲས་པ། འདོད་ཡོན་ལྔ་རྫོགས་མཆོད་པས་རབ་འབྱམས་ཞིང་། །འགེངས་པ་ཀུན་ཏུ་བཟང་པོའི་སྤྱོད་པར་སྙེག །དངོས་གྲུབ་ཅི་འདོད་འཇོ་བས་སྔོན་རབས་ཀྱི། །མི་བདག་བསོད་ནམས་མཐུ་དཔལ་རྗེས་སུ་འཇུག །ཚུལ་འདིར་འབད་པའི་རྣམ་དཀར་དགེ་བས་བདག །མཆོད་ཡུལ་འཕགས་བཞི་མཆོད་པས་མཉེས་བྱེད་ཅིང་། །སྦྱིན་ཡུལ་འགྲོ་དྲུག་སྦྱིན་པ་རྣམ་བཞི་ཡི། །རེ་བ་བསྐང་བའི་མགོན་པོ་ཉིད་གྱུར་ཅིག །ཅེས་ཐུབ་པ་གནས་བརྟན་འཁོར་དང་བཅས་པའི་བསང་མཆོད་ཀྱི་ཆོ་ག་རྫོགས་ལྡན་སྤྲིན་ཕུང་ཞེས་བྱ་བ་འདི་ནི། དད་དང་གཏོང་བའི་ནོར་ཅན་ཀུན་དགའ་རིན་ཆེན་གྱིས་བསྐུལ་བའི་ངོར། བནྡེ་ཚུལ་ཁྲིམས་རིན་ཆེན་གྱིས་ས་དཀར་བསམ་འགྲུབ་གླིང་དུ་བྲིས་པའོ།། །། ༈ བལ་ཡུལ་མཆོད་རྟེན་ཉེ་འདབས་ནས་རྒྱལ་ཡོངས་ས་ཆེན་ཞེས་པ་ལས། སློབ་བུ་ཐ་ཤལ་པ་གུ་རུས་སྤེལ་བའོ།།

༼ཆ༽